મૃત્યુની નજીક જઈ રહેલા પેરન્ટ્સને વસવસો ન રહે કે મારી દીકરી ટેન્થની બોર્ડની પરીક્ષામાં તેમને કારણે સારા માર્ક ન લાવી શકી એટલા માટે કાંદિવલીમાં રહેતી ૧૫ વર્ષની હિમાની શેઠે ભયંકર ઇમોશનલ ટ્રૉમા વચ્ચે પણ પોતાના ભણવા પર ધ્યાન આપ્યું અને SSCમાં ૯૫ ટકા મેળવ્યા છે. હિમાનીની બોર્ડની એક્ઝામ શરૂ થાય એના પાંચ દિવસ પહેલાં જ એટલે કે ૨૭ ફેબ્રુઆરીએ તેના પપ્પા શ્વેતલ શેઠનું પલ્મનરી ફાઇબ્રોસિસ નામની ફેફસાંને લગતી બીમારીને કારણે અવસાન થયું હતું. એ પછી પણ પપ્પાને આપેલા પ્રૉમિસને પાળવા માટે હિમાનીએ બોર્ડની એક્ઝામને નજરઅંદાજ કર્યા વિના ભણવા પર ધ્યાન આપ્યું હતું. SSCનું રિઝલ્ટ આવ્યું જેમાં પોતાને ૯૫ ટકા મળ્યા છે એની ખુશાલી મમ્મી સાથે શૅર કરી અને છ જ દિવસમાં એટલે કે ૨૩ જૂને બ્લડ-કૅન્સરથી પીડાતાં તેનાં મમ્મી નિરાલી શેઠનું પણ અવસાન થયું. હજી પપ્પાને ગુમાવ્યાના આઘાતમાંથી કળ વળે એ પહેલાં જ મમ્મી પણ તેને અને તેનાથી બે વર્ષ મોટા ભાઈ ભાવિકને છોડીને ચાલી ગઈ.